ดาวโจนส์ปิดบวก,แนสแดคร่วง/น้ำมันลง,ทองพุ่ง
หุ้นดาวโจนส์ปิดบวก48.38 จุด ,แนสแดค ร่วงกว่า200จุด ด้านราคาน้ำมันลดลง 52 เซนต์ ขณะที่ทองคำพุ่ง 17.60 ดอลลาร์
25 พ.ค. 2565

ดัชนีเฉลี่ยอุตสาหกรรมดาวโจนส์ปิดตลาดเมื่อวันที่ 24 พ.ค. ที่ 31,928.62 จุด เพิ่มขึ้น 48.38 จุด หรือ +0.15%, ดัชนี เอสแอนด์พี 500 ปิดที่ 3,941.48 จุด ลดลง 32.27 จุด หรือ -0.81% และดัชนีแนสแดค ปิดที่ 11,264.45 จุด ร่วงลง 270.83 จุด หรือ -2.35%ตลาดหุ้นนิวยอร์กได้รับแรงกดดันจากข้อมูลเศรษฐกิจที่อ่อนแอของสหรัฐ โดยกระทรวงพาณิชย์สหรัฐรายงานว่า ยอดขายบ้านใหม่ดิ่งลง 16.6% สู่ระดับ 591,000 ยูนิตในเดือนเม.ย. ซึ่งเป็นระดับต่ำสุดในรอบ 2 ปี และต่ำกว่าที่นักวิเคราะห์คาดการณ์ที่ระดับ 750,000 ยูนิต จากระดับ 709,000 ยูนิตในเดือนมี.ค. นอกจากนี้ ตลาดยังถูกกดดันจากความกังวลที่ว่า การที่เฟดเร่งปรับขึ้นอัตราดอกเบี้ยอาจจะส่งผลให้เศรษฐกิจสหรัฐเข้าสู่ภาวะถดถอย โดยนักลงทุนจับตารายงานการประชุมเดือนพ.ค.ของเฟดในวันที่ 25พ.ค.นี้อย่างใกล้ชิด เพื่อหาทิศทางอัตราดอกเบี้ยและการปรับลดขนาดงบดุล (Quantitative Tightening : QT) ของเฟดสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมิถุนายน ลดลง 52 เซนต์ ปิดที่ 109.77 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนกรกฎาคม เพิ่มขึ้น 14 เซนต์ ปิดที่ 113.56 ดอลลาร์ต่อบาร์เรลราคาทองคำโคเม็กซ์งวดส่งมอบเดือนมิถุนายน เพิ่มขึ้น 17.60 ดอลลาร์ ปิดที่ 1,865.40 ดอลลาร์ต่อออนซ์